Els motors elèctrics arriben per fi als vehicles realment pesants: el mes d'abril d'enguany entrà en servei l'eDumper, un camió de grans dimensions destinat al treball en pedreres i en determinades obres públiques.
Kuhn Schweiz Baumaschinen AG ha desenvolupat un camió de bolquet de gran tonatge a partir d'un vehicle Komatsu HD 605-7 originàriament alimentat amb gasoil.
En el disseny del nou bolquet, especialment de les bateries que l'alimenten, hi han col·laborat també altres empreses i institucions suïsses, com ara LiTHiUM Storage GmbH, que produeix bateries de ió de liti per a automoció i que ha concebut la bateria de 600 kWh de l'eDumper, de quatre blocs, integrada al compartiment de motor i que substitueix el dipòsit de gasoil; l' Escola Politècnica Superior de Berna, que ha monitoritzat el model Komatsu convencional per establir-ne les dades exactes de parell motor necessari per a l'arbre de transmissió, així com la potència del motor en les diferents situacions de conducció, i que també ha avaluat els paràmetres de refredament necessari per a les cèl·lules de la bateria elèctrica; l' Escola Tècnica Superior Buchs, que ha estudiat les vibracions del bolquet dièsel en situació real, així com l'emissió de calor de les cèl·lules de la bateria elèctrica proposada a fi de garantir la robustesa i la durabilitat de la solució finalment emprada, i que també ha dimensionat les soldadures de la bateria; i del Laboratori Federal Suís per a la Investigació i l'Assaig dels Materials ( Empa ), que ha comprovat el comportament de les cèl·lules de ió de liti en situacions de curtcircuit o d'avaria mecànica, per tal de certificar la seguretat en cas d'incendi d'una bateria d'aquestes dimensions, i assegurar el correcte funcionament de les cèl·lules contigües a una d'eventualment malmesa.
Altres companyies, també suïsses, han estat les encarregades de dissenyar i fabricar a mida de l'eDumper elements com la caixa de canvis (Puls Getriebe GmbH), els onduladors (Aradex AG), el motor elèctric auxiliar de 200 kWh per al funcionament del basculador del bolquet, les bombes hidràuliques dels frens de disc, el fre d'emergència i la direcció assistida (Brienzer Motoren AG).
Divuit mesos de treballs conjunts i de recerca aplicada han donat com a resultat l'eDumper.
L'eDumper és el vehicle elèctric de rodes de majors dimensions i de més potència que ha existit mai, i la seva bateria (de 600 kWh com s'ha apuntat) és la més gran mai emprada per a un vehicle elèctric: pesa 4,5 t.
El vehicle s'ha dissenyat específicament per al transport de gres calcari i de marga des de l'explotació minera de la cimentera Vigier, que es troba en alçada, cap a la planta de tractament del mineral, més avall.
Durant la baixada, a plena càrrega (123 t), la bateria de l'eDumper es carrega gràcies a la recuperació de l'energia de frenada.
Segons els càlculs, l'electricitat produïda d'aquesta manera és àmpliament suficient perquè el camió de bolquet remunti cap a la pedrera, ara en buit (58 t).
Teòricament es tractaria, doncs, d'un vehicle amb consum energètic nul.
L'estudi de funcionament diari ara que el camió ja es troba en servei permetrà establir quin és el balanç energètic exacte de l'eDumper.
L'eDumper transportarà cada any més de 300.000 t de mineral, amb 65 t per viatge; segons les estimacions provisionals, cada any el vehicle deixarà d'emetre 130 t de CO 2 i estalviarà el consum de 50.000 l de gasoil.
Mecanismes col·laboratius, Nous vehicles i modes, Contaminació atmosfèrica i protecció de l'ambient atmosfèric, Mitigació